A Bizottság 1981/83/EGK rendelete

(1983. július 18.)

az egyes szeszes italok formájában exportált gabonafélék esetében nyújtott kiigazított visszatérítések tekintetében az 1842/81/EGK rendelet hatodik alkalommal történő módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb az 1451/82/EGK rendelettel [1] módosított, a gabonafélék piacának közös szervezéséről szóló, 1975. október 29-i 2727/75/EGK tanácsi rendeletre [2] és különösen annak 16. cikke (6) bekezdésére és 24. cikkére,

tekintettel az egyes szeszes italok formájában exportált gabonafélékre nyújtott visszatérítésekre vonatkozó általános szabályok és az e visszatérítések összegének rögzítésére vonatkozó kritériumok megállapításáról, valamint a Szerződés II. mellékletében nem szereplő egyes termékek tekintetében a 3035/80/EGK rendelet módosításáról szóló, 1981. április 28-i 1188/81/EGK tanácsi rendeletre [3] és különösen annak 12. cikkére,

mivel a legutóbb a 2938/82/EGK rendelettel [4] módosított 1842/81/EGK tanácsi rendelet [5] megállapítja az egyes szeszes italok formájában exportált gabonafélékre nyújtott visszatérítésekre vonatkozó eljárást;

mivel egyes esetekben közönséges maláta helyett zöld malátát használnak; mivel ezért meg kell határozni e termék megengedett nedvességtartalmát, valamint a 7 % nedvességtartalmú zöld malátával kevert maláta egyenértékű mennyiségének kiszámításához alkalmazandó együtthatót;

mivel a grain whisky az 1842/81/EGK rendelet 17. cikkének meghatározása szerint 15 % árpából vagy annak megfelelő mennyiségű malátából és 85 % gabonaféléből készült whisky; mivel ezek a mennyiségek ugyan összességében valóságosnak tűnhetnek, azonban meghaladják, vagy nem érik el a lepárlóüzemekben ténylegesen felhasznált mennyiséget; mivel ezért minden e mennyiségekre vonatkozó hivatkozást törölni kell az említett 17. cikkből;

mivel az e rendeletben foglalt intézkedések összhangban vannak a Gabonapiaci Irányítóbizottság véleményével,

ELFOGADTA EZT A RENDELETET:

1. cikk

Az 1842/81/EGK rendelet 1. cikke a következőképpen módosul:

1. Az 1. cikk (3) bekezdésének helyébe a következő szöveg lép:

"(3) E rendelet alkalmazásában a legfeljebb 16 %-os nedvességtartalom esetén a gabonafélék nettó tömegét kell figyelembe venni a kifizetés kiszámításakor. Amennyiben a felhasznált gabonafélék nedvességtartalma 16 %-nál magasabb, de legfeljebb 17 %, az 1 %-kal csökkentett nettó tömeget kell figyelembe venni. Amennyiben a felhasznált gabonafélék nedvességtartalma 17 %-nál magasabb, de legfeljebb 18 %, a csökkentés mértéke 2 %. Amennyiben a felhasznált gabonafélék nedvességtartalma 18 %-nál magasabb, a csökkentés mértéke 2 %-kal nő a 16 % felett mért minden egyes százalék után.

E rendelet alkalmazásában a legfeljebb 7 %-os nedvességtartalom esetén a 10. cikkben említett zöld malátától eltérő maláta nettó tömegét kell figyelembe venni a kifizetés kiszámításakor. Amennyiben a felhasznált gabonafélék nedvességtartalma 7 %-nál magasabb, de legfeljebb 8 %, az 1 %-kal csökkentett nettó tömeget kell figyelembe venni. Amennyiben a felhasznált maláta nedvességtartalma 8 %-nál magasabb, a csökkentés 2 %-kal nő a 7 % felett mért minden egyes százalék után.

Az 1188/81/EGK rendeletben említett szeszes italok gyártására szánt gabonafélék nedvességtartalmának meghatározásához szükséges közösségi referencia-módszerként a 2731/75/EGK rendelet II. mellékletében leírt módszert kell alkalmazni."

2. A 10. cikk helyébe a következő szöveg lép:

"10. cikk

Az 1188/81/EGK rendelet 7. cikkében említett maláta árpaegyenértékének kiszámítására használt együttható 1,33.

Amennyiben azonban az ellenőrzés alatt álló maláta esetében 43 - 47 % közötti nedvességtartalmú zöld malátáról van szó, a 7 %-os nedvességtartalmú maláta egyenértékű mennyiségének kiszámítására használt együttható 0,57."

3. A 17. cikk helyébe a következő szöveg lép:

"17. cikk

A 16. cikk alkalmazásában:

a) "grain whisky": malátából és gabonából készült whisky;

b) "malt whisky": kizárólag malátából készült whisky;

c) "A kategóriájú Irish whiskey": malátából és gabonából készült whisky, amelynek malátatartalma kevesebb, mint 30 %;

d) "B kategóriájú Irish whiskey": árpából és malátából készült whisky, amelynek malátatartalma legalább 30 %;

e) a 13. cikk (2) bekezdésében említett szeszes italok gyártása során alkalmazott különböző típusú gabonafélék százalékos mennyiségét az 1181/81/EGK rendelet 2. cikkében említett szeszes italok gyártása során alkalmazott különböző típusú gabonafélék teljes mennyiségének figyelembevételével kell meghatározni."

2. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Rendelkezéseit 1983. augusztus 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1983. július 18-án.

a Bizottság részéről

Poul Dalsager

a Bizottság tagja

[1] HL L 164., 1982.6.14., 1. o.

[2] HL L 281., 1975.11.1., 1. o.

[3] HL L 121., 1981.5.5., 3. o.

[4] HL L 308., 1982.11.4., 12. o.

[5] HL L 183., 1981.7.4., 10. o.

--------------------------------------------------